好多人拍拖兩個人出街搵食,通常都會睇裝潢或睇人氣,而店舖方面亦會保持簇新裝修,筲箕灣就有一間藍色小店,開業多年,目前外形極為陳舊,連射燈都無,令店面更顯灰暗,若然唔係刻意尋找,的確唔會發現呢間隱藏版炸雞店,方才知道原來係漆黑中嘅螢火蟲。店內套餐由主食到小食,以至西湯都巧花心思,主打嘅炸雞、Pizza明明甚有水準,甚至比連鎖店高得多,偏偏好多人寧願去連鎖店都唔選擇其他小店,難怪10間分店淨返1間啦!
所謂藍色小店,因為係一間外形以寶藍色小屋設計嘅小店,位於大街小巷轉角處,打斜望落狀似一間藍色牆身嘅小屋,其實係藍皮黃心。從筲箕灣道搵入口,望咗幾分鐘都搵唔到入口,亦唔覺有開門,以為已經打烊,但原來小店門口並非位處大街,而係小巷內。
脆意雞亦叫Pizzapie,一直以嚟都係本地品牌,開業多年,有指之前係芝脆雞姊妹店,Pizzapie本來前後有10間分店,但目前2022年就只淨低一間分店,位於筲箕灣道。從外面觀察,店面係一間藍色小屋,但極為殘舊,幾乎封塵,而且射燈欠奉,更顯暗淡無光。但事實上,食物水準同裝潢係唔係成正比,一試就知龍與鳳。
店內餐牌有4款大胃王餐,亦有2款輕便套餐,當中有輕便套餐B $135,包含迷你批一個,亦可於意粉、焗飯、小食、3件炸雞中揀選兩款,更可於2罐飲品、2客餐湯、1客蒜蓉包中揀選一款,合共5樣嘢,睇落好似唔多,但原來份量都唔少。另外,加$20可轉配一款小食百里香燒豬排骨,又或者加$12轉吉列海鮮籃、香辣雞翼、和風拼盤、韓風柚子雞翼。
Pizza可以選擇千島海鮮醬底、特色醬底、蕃茄醬底,迷你批係一款6吋Pizza,兩個人食都算足夠,千島海鮮底令人胃口大開,內有洋蔥、青椒、菠蘿、蟹柳、蝦、魷魚、蜆仔,餡料豐富,入口有陣陣烘烤香味。Pizza餅底原來有別於平常嘅薄批,而係恍如麵包嘅餅底,相對一般薄批,表面雖然微脆,但餅底較鬆軟,真係似足麵包。
以千島醬配搭菠蘿等材料,感覺恍如熱情如火嘅夏威夷風情Pizza,酸酸甜甜嘅千島醬配搭帶有鹹味嘅蝦、魷魚、蜆仔,加上Juicy感重嘅菠蘿,青椒、洋蔥點綴,色調豐富之集,的確有幾分清新。Pizza雖然只有6吋,但材料都算充足,平舖整塊Pizza面。
炸雞係店內另一款招牌作,套餐中包含3隻炸雞,內有1隻上髀、2隻下髀,炸成金黃色嘅上下髀賣相美觀,比連鎖店嘅縮水雞髀明顯大隻又厚肉得多。即叫即炸嘅炸雞有別於預先炸定,上手熱焫焫,沿途香噴噴,真正香氣撲鼻,拎到返屋企仍然暖笠笠。
雞皮都保持酥脆,炸粉唔太厚,表面有少少牛油香,雞肉亦算嫩滑,啖啖肉之集,內裏亦有肉汁,並非乾柴雞髀,亦非連鎖店嘅軟皮炸雞髀。連鎖店嘅炸雞比較重味,而呢間嘅炸雞會較淡味,但就唔會咁鹹,亦唔係好油膩。所以,炸雞都可以有替代品㗎!
套餐附送兩款自由選擇嘅西湯,分別係羅宋湯、粟米忌廉湯,即紅湯、白湯,當以為餐湯只係類似罐頭湯質素,原來內有乾坤。羅宋湯牛味濃郁,牛肉都有幾舊,加上蔬菜都好足料,而忌廉湯黏滑稠身,內有粒粒粟米,唔算濃味,有少少香甜。
意猶未盡可以加$12點選一款芝士蛋糕,有原味、抺茶味、朱古力味可擇,Size嚟講係偏少,不過就算只係原味芝士蛋糕,都有濃厚芝士味,蛋糕實淨,入口軟腍。
E.A.Tips﹕
❷ 除咗可以打電話2904 8644 叫外賣,而家可以WhatsApp 預先落單,選擇外賣自取,Whatsapp 號碼為 5488 6380,落單後需要等待回覆確認,堂食或自取有9折優惠。
❸ 加$20可轉配一款小食百里香燒豬排骨,又或者加$12轉吉列海鮮籃、香辣雞翼、和風拼盤、韓風柚子雞翼。
❹ 本身一個12吋大批$115,9吋普通批$99,6吋迷你批$58。
❺ 有大脆雞套餐、小氣雞套餐,裏面都係炸雞配一款小食同汽水。
❻ 想平啲都有平價飯麵餐$43,意粉、焗飯為主,配上餐湯或飲品。
❼ 下午茶餐價錢約為$35至$51。
❽ 由筲箕灣巴士總站步行而至,只係約5分鐘步程。
❾ 小店係橫巷側門進入,筲箕灣道係無得進入。
❿ 所有食物都係即叫即做,尤其係炸雞、Pizza,所以等候時間會較長,一般要等待約30分鐘。
❿ 小店有到會服務,可以打電話去問,詳細編輯都唔知,唔好問我。
Pizza Pie 脆意雞
- 筲箕灣筲箕灣道273號地舖
- 12:00 – 22:00
- 2904 8644